Den 11. maj 2013 genåbnede Restaurant Vejlegården - med nye ejere og i en ny selskabskonstruktion.

Det »gamle« Vejlegården var i sommeren og efteråret 2012 ramt af en 3F-blokade, og det gik konkurs i januar måned.

Det nye firma er oprettet af en kreds af erhvervsfolk fra Vejleområdet. Amin Skov er ansat som leder af køkkenet, og hans hustru er bestyrer af det ny Vejlegården.

Læs artiklen »Ingen ny blokade af Vejlegården« hos DR/P4/Trekanten

Det nye Vejlegården er ved at tegne overenskomst med Kristelig Fagforening. Det er fulgt ud lovligt, da det er en ny virksomhed uden overenskomst.

Sidste års konflikt med det nu konkursramte Vejlegården drejede sig om, at Amin Skov havde opsagt en gældende overenskomst med 3F.

3F kunne derfor i fuld overensstemmelse med de fagretslige regler varsle konflikt og blokade overfor Amin Skov og Vejlegården for at forsvare de ansattes løn og arbejdsvilkår.

Konflikt om overenskomst

Men den ny Restaurant Vejlegården åbner med en ny konflikt om overenskomst. Denne gang ikke med 3F - og heller ikke med Vejlegården i forreste frontlinje.

Men Restaurant Vejlegården er medlem af Kristelig Arbejdsgiverforening. Og den har haft problemer med at indgå en ny overenskomst for industri, handel og restaurationsområdet med Kristelige Fagbevægelse, Krifa.

Læs om de kristeliges konflikt hos Avisen.dk

Et forslag til ny overenskomst indebar i første omgang, at de ansatte medlemmer af Krifa ville miste 0,4 procent i pension; en forringelse, som Krifa i første omgang ikke havde opdaget. Men da det kom frem, takkede Krifa nej tak, og forhandlingerne måtte derfor optages igen.

I et nyt forslag sikres pensionen, men nu skal det til gengæld betales af medlemmernes søn- og helligdagsbetaling.

Krifa accepterer reallønsnedgang

Trods konflikt om en ny overenskomst skal det dog næppe tages som udtryk for, at Krifa fremover vil være en faglig kamporganisation.

Under sidste års konflikt med Vejlegården blev fronterne mellem Krifa og 3F trukket tydeligt op. 3F står for en fagpolitik, hvor fagbevægelsen skal kæmpe for medlemmernes rettigheder – i modsætning til Krifa, der nærmere kan betragtes som et forsikringsselskab.

Konflikten mellem de kristelige skal derfor mere ses som et udtryk for, at Krifa gerne vil profilere sig som en »rigtig« fagforening og ikke kun et forsikringsselskab.

Det er dog værd at lægge mærke til, at Krifa og Kristelig Arbejdsgiverforening er enige om en 2-årig lønstigning på 1,8 procent. Det er en klar reallønsnedgang.